ओह् बल्लें जे’ई झुकेआ, उ’न्नै बड़े प्यार कन्नै उसदे बाल मुंहां उप्परा पिच्छें हटाए। फ्ही उसदा मूंह् ठुड्डी दा पकड़ियै उच्चा कीता ते बड़ी नर्मी ते ऐतेआत कन्नै उसदे कम्बदें ओठें गी आस्ता जे’ई चुम्मी लैता। जि’यां ओह् कोई नाजक ते हल्की जे’ई खडाल होऐ जेह्ड़ी जोर लाने पर त्रुट्टी जाग। विमला ने अपनियां बन्द अक्खां खोल्लियै इन्दर अ’ल्ल दिक्खेआ। उस दियें बड्डी-बड्डी ते अत्थरुं भरोची अक्खें च गुस्सा जां परेशानी नेईं ही। इक र्हानगी ही। इन्दर गी विमला दे ओठें गी चुमदे होई इक ऐसी मैह्क आई ही जिसगी ओह् कदें बी भलाई नेईं सकेआ। ओह् सिद्धा होइयै खड़ोता। उ’न्नै कोई गल्ल नेईं कीती। किश चिर चुप-चाप खड़ोने दे बाद ओह् बल्लें जे’ई बाह्र चली गेआ। वैसे एह् गल्ल इन्दर कुमार गी कदें समझ नेईं आई जे उसदे च विमला गी इ’यां प्यार करने दी हिम्मत यकदम कि’यां आई गेई ही।